Zuma-vriende soek nie ‘private dokter’ naby oudpresidentOudpres. Jacob Zuma. (Foto: Emmanuel Croset/AFP) Die #FreeJacobZuma-veldtog sê hy is “in beginsel” daarteen gekant dat ŉ private dokter van die Nasionale Vervolgingsgesag (NVG) se keuse toegelaat mag word om die mediese verslag van die weermagdokter wat oudpres. Jacob Zuma ondersoek het, te betwis. Die veldtog sê dit is ongehoord om ŉ gewone burgerlike dokter aan te wys om die verslag van ŉ senior weermagdokter in twyfel te trek en beslis hoogs ongewoon. Die organisasie voer ook aan dit is soortgelyk daaraan vir ŉ burgerlike om ŉ belangrike afdeling van die staat, naamlik die leër wat deel vorm van die weermag, uit te daag. “Geen regering met selfrespek sal dit toelaat nie. Tog word dit toegelaat weens die irrasionele haat vir pres. Zuma deur diegene in magsposisies in die regering. Dit is absolute misbruik en ŉ voortsetting van die ondermyning en wegkalwing van staatsinstellings vir partydige en eng partypolitieke doeleindes,” lui ŉ verklaring van die organisasie. Zuma moes Dinsdag in die hof verskyn vir die korrupsiesaak wat met die land se omstrede wapenonderhandeling verband hou, maar ontvang tans hospitaalbehandeling. Dokumente wat aan die hooggeregshof voorgehou is, dui daarop dat hy ŉ operasie moet ondergaan. Die Jacob Zuma-stigting het vroeër ook uitgevaar teen die hantering van besonderhede oor die oudpresident se gesondheid. Zuma dien tans 15 maande tronkstraf uit vir sy minagting van ŉ hofbevel om voor die kommissie van ondersoek na staatskaping te verskyn. Die #FreeJacobZuma-organisasie sê daar is “weereens ŉ spesiale toepassing van die wet” om Zuma te teiken en lede het ŉ beroep op Suid-Afrikaners gedoen om nie toe te laat dat dit verder gebeur nie. “Elke burger het ŉ reg op privaatheid en die reg dat sy of haar mediese toestand of private gesondheidsrekords nie bekend gemaak en deur elke Jan Rap en sy maat bevraagteken word nie.” Die organisasie sê dit is soortgelyk aan die apartheidsregering se misbruik van aangehoudenes se menseregte deur hulle sonder verhoor aan te hou. “Dit bevestig net ons mening dat pres. Jacob Zuma die eerste politieke gevangene sedert 1994 is wat op apartheidagtige wyse onwettig sonder verhoor aangehou word.” Die organisasie sê ook die meeste lede van die hoofstroommedia se hantering van die oudpresident se gesondheid is gevoelloos. “Daar is absoluut geen respek vir pres. Zuma se privaatheid, basiese menseregte en waardigheid nie. “Dit is weereens duidelik in die manier waarop talle in die media dit nou openlik bevraagteken of pres. Zuma ‘werklik siek’ is en sy mediese toestand probeer voorhou as ‘net nog ŉ verskoning’ om nie verhoor te word nie. “Spotprente wat die spot dryf met pres. Zuma wat siek is, steek alle grense van ordentlikheid oor.” Die organisasie sê in ander lande sou dit woede veroorsaak het, maar in Suid-Afrika het dit die reël geword. Hy het sy regspan opdrag gegee om te bepaal watter regstappe teen verslaggewers en mediamaatskappye wat hulle volgens die organisasie aan dié gedrag skuldig maak, gedoen kan word. Die organisasie sê hy gaan ook die hooggeregshof nader om die NVG te stuit om ŉ burgerlike dokter te versoek om die mediese verslag van die weermagdokter te ontleed. Hulle het ook opnuut die vrylating van Zuma geëis.